2. ปัจจัยความเสี่ยง

บริษัทได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจ
โดยถือว่าการบริหารความเสี่ยงถือเป็นปัจจัยสำคัญในการดำเนินธุรกิจ
ซึ่งจะสามารถนำพาองค์กรให้สามารถบรรลุเป้าหมายตามที่กำหนดไว้ได้อย่างมีประสิทธิภาพ
อีกทั้งยังเป็นองค์ประกอบที่สำคัญของการกำกับดูแลกิจการที่ดี (Good Governance)
ในปี 2555 บริษัทจึงได้แต่งตั้งคณะกรรมการบริหารความเสี่ยงขึ้น เพื่อพิจารณาในระดับนโยบาย
กำหนดกลยุทธ์ ประเมินและจัดลำดับความเสี่ยงทั่วทั้งองค์กร ไม่ว่าจะเป็นความเสี่ยงภายในองค์กร
หรือความเสี่ยงจากภายนอก
อย่างไรก็ตามความเสี่ยงในการดำเนินงานเป็นสิ่งหนึ่งที่ไม่สามารถหลีกเลี่ยง
บริษัทจึงให้ความสำคัญในการป้องกันความเสียหายที่อาจจะเกิดขึ้น
โดยมีการประชุมเชิงปฏิบัติการระหว่างหน่วยงานที่เกี่ยวข้องและฝ่ายบริหารเพื่อควบคุมความเสี่ยงให้อยู่ในระดับที่สามารถยอมรับได้
รวมถึงการป้องกันมิให้สูญเสียโอการที่พึงได้ซึ่งจะส่งผลให้การดำเนินงานขององค์กรบรรลุวัตถุประสงค์
อันจะนำไปสู่การกำกับดูแลกิจการที่ดี และเป็นการสร้างมูลค่าเพิ่มให้แก่องค์กรอย่างยั่งยืน

ปัจจัยความเสี่ยงจากภายนอก

-   ความเสี่ยงที่เกิดขึ้นจากผลกระทบของกฎหมาย

จากนโยบายของรัฐบาลในการปฏิรูปสื่อ
และการประกาศใช้พระราชบัญญัติประกอบกิจการกระจายเสียงและกิจการโทรทัศน์ เมื่อวันที่ 5
มีนาคม 2551
ตลอดจนพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์
และกิจการโทรคมนาคม พ.ศ. 2553 เมื่อวันที่ 20 ธันวาคม 2553
และการแต่งตั้งคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
(กสทช.) เมื่อวันที่ 7 ตุลาคม 2554
ทำให้บริษัทได้รับผลกระทบโดยตรงซึ่งบริษัทต้องขอรับใบอนุญาตประกอบกิจการและต้องเสียค่าธรรมเนียมใบอนุญาตประกอบกิจการ
รวมถึงต้องนำเงินรายได้ส่งเข้ากองทุนในอัตราร้อยละ 2
ของรายได้ที่เกิดขึ้นจากการโฆษณาหรือจากการบริหารจัดการช่องสัญญาณคลื่นความถี่ทั้งทางตรงและทางอ้อม
รวมถึงหากบริษัทต้องการช่องสัญญาณคลื่นความถี่ในระบบดิจิตอลบริษัทยังต้องแข่งขันกับผู้ประกอบการรายอื่น
ๆ ที่จะเข้ามาประมูล โดยการประมูลช่องสัญญาณดังกล่าวยังคงมีความไม่แน่นนอนและชัดเจนในหลาย
ๆ เรื่อง เช่น มูลค่าในการประมูล ประเภทของช่องรายการที่กำหนดว่ามีกี่ประเภท
และจำนวนของช่องสัญญาณ เป็นต้น
รวมถึงเมื่อพิจารณานิยามของกฎหมายดังกล่าวข้างต้นซึ่งประกาศใช้นั้น
บริษัทย่อยแห่งหนึ่งซึ่งประกอบธุรกิจเกี่ยวกับการให้บริการระบบออกอากาศรายการโทรทัศน์
และการให้เช่าสตูดิโอ ยังไม่เป็นที่แน่ชัดว่าเข้าข่ายที่ต้องขอใบอนุญาตประกอบกิจการ
ประเภทสิ่งอำนวยความสะดวกหรือไม่

ดังนั้น
ประเด็นดังที่กล่าวมานี้ยังถือเป็นความเสี่ยงที่บริษัทจะต้องเตรียมความพร้อมเพื่อรองรับเหตุการณ์ที่จะเกิดขึ้นต่อไป

-   ความเสี่ยงเนื่องจากการเปลี่ยนแปลงทางเทคโนโลยี

เทคโนโลยี ถือได้ว่าเป็นปัจจัยหลักที่ส่งผลกระทบทั้งด้านลบ และด้านบวก
ซึ่งสร้างความเสี่ยงในด้านการลงทุนให้กับบริษัท กล่าวคือ การที่โลกปัจจุบันมีเทคโนโลยีใหม่ ๆ
เกิดขึ้นอย่างสม่ำเสมอ และเทคโนโลยีทุกประเภทที่เกิดขึ้นมีนวัตกรรมที่รวดเร็ว เช่น
การเปลี่ยนผ่านจากเทคโนโยลีในระบบอนาล็อก (Analog) มาเป็นเทคโนโลยีแบบดิจิตอล
(Digital) หรือการสื่อสารแบบไร้สาย (Wireless) ทำให้การเชื่อมโยงไร้ขีดจำกัด ทำให้เกิด
New Media ใหม่ ๆ ขึ้นมากมาย จึงนับเป็นปัจจัยสำคัญที่ส่งผลกระทบหากบริษัทต้องการลงทุนใหม่ ๆ
โดยที่บริษัทต้องตระหนักถึงความเสี่ยงที่อาจเกิดขึ้นว่าจะสามารถได้รับเม็ดเงินกลับจากการลงทุนคุ้มค่าหรือไม่

ทั้งนี้แนวทางในการปรับลดความเสี่ยงคือ บริษัทติดตามความเคลื่อนไหวของเทคโนโลยีอย่างใกล้ชิด
และเตรียมพร้อมกับการเปลี่ยนแปลงดังกล่าวที่จะเกิดขึ้น
รวมทั้งนำเทคโนโลยีที่มีอยู่ในปัจจุบันมาบริหารจัดการเพื่อหารายรับที่แน่นอนและดำเนินการให้เกิดความเสี่ยงน้อยที่สุด
อีกทั้งสามารถนำมาเพิ่มช่องทางในการดำเนินธุรกิจใหม่ ๆ
โดยการนำช่องสัญญาณคลื่นความถี่ที่มีอยู่มาใช้ประโยชน์เพื่อให้เกิดมูลค่าในเชิงธุรกิจ
และเตรียมความพร้อมจากการเปลี่ยนแปลงทางเทคโนโลยีที่อาจเกิดขึ้น

-   ความเสี่ยงจากการดำเนินงานในธุรกิจและภาวะทางการตลาด

บริษัทให้ความสำคัญโดยมุ่งเน้นไปสู่การดำเนินธุรกิจที่เกี่ยวข้องการโทรทัศน์ดาวเทียม
โดยการนำช่องสัญญาณคลื่นความถี่มาบริหารจัดการเพื่อหารายได้
ซึ่งกระบวนการในการดำเนินธุรกิจนี้มีหลายปัจจัยด้วยกันที่เข้ามาเกี่ยวข้อง เช่น คู่ค้า
ทรัพย์สินที่นำมาบริหารจัดการ อุปกรณ์ที่ใช้ระบบออกอากาศรายการโทรทัศน์ และบุคคลากร เป็นต้น

ทั้งนี้ ภาวะทางด้านการตลาดในปัจจุบันอยู่ในช่วงที่เกิดการแข่งขันกันสูง และเพิ่มขึ้นอย่างต่อเนื่อง
โดยเฉพาะช่องสัญญาณคลื่นความถี่ ถือได้ว่าเป็นสื่อใหม่ที่เป็นที่ต้องการของตลาด
และกำลังได้รับความนิยมอย่างสูง ซึ่งบริษัทเองก็มีส่วนแบ่งในทางการตลาดนี้อยู่ด้วย
เมื่อภาวะทางการตลาดเติบโตขึ้นอย่างต่อเนื่อง
จำนวนผู้ประกอบการที่ให้ความสนใจกับธุรกิจประเภทนี้ก็เพิ่มขึ้นตามลำดับเช่นกัน
ทำให้การแข่งขันในตลาดเพิ่มขึ้นตามไปด้วย
จึงทำให้บริษัทมีความเสี่ยงในการดำเนินธุรกิจเป็นอย่างมาก
ในขณะที่ภาวการณ์แข่งขันในตลาดมีการแข่งขันสูง และเพิ่มมากขึ้น
แต่อย่างไรก็ตามบริษัทมีแนวทางลดความเสี่ยง กล่าวคือ
เนื่องจากบริษัทประกอบธุรกิจในด้านนี้มายาวนาน มีทั้งความรู้ ความสามารถที่จะนำเสนอสื่อต่าง ๆ
ได้อย่างต่อเนื่อง จึงถือว่าบริษัทมีจุดแข็งที่ได้เปรียบกว่าผู้ประกอบการรายอื่น ๆ
ที่กำลังจะเข้ามาประกอบธุรกิจในด้านนี้
รวมทั้งบริษัทมีแนวทางการปรับต้นทุนเพื่อให้ต่ำกว่าผู้ประกอบการรายอื่น ๆ
และบริษัทยังมีความพร้อมในด้านของอุปกรณ์ที่ทันสมัยและบุคคลากรที่มีคุณภาพ ดังนั้น
บริษัทจึงเน้นที่จะใช้จุดแข็งดังกล่าว เพื่อลดความเสี่ยงในการแข่งขันในทางด้านการตลาดลง
รวมทั้งการตกลงทำสัญญากับลูกค้าในระยะยาว เป็นต้น

-   ความเสี่ยงจากการเปลี่ยนแปลงเงื่อนไขสัญญาหรือการยกเลิกสัญญาของคู่ค้า

ด้วยเหตุที่บริษัทดำเนินธุรกิจเกี่ยวกับการบริหารจัดการช่องสัญญาณคลื่นความถี่
การผลิตรายการโทรทัศน์ การให้บริการโฆษณาประชาสัมพันธ์ในสื่อต่าง ๆ เช่น สื่อโทรทัศน์
สื่อป้ายโฆษณา (Billboard) ดังนั้น
บริษัทอาจได้รับความเสี่ยงหากคู่ค้าไม่ต่อสัญญาหรือต่อสัญญาโดยการเปลี่ยนแปลงเงื่อนไขของสัญญาที่ด้อยกว่าสัญญาฉบับปัจจุบัน
หรือแม้กระทั่งยกเลิกสัญญาก่อนครบกำหนดอายุของสัญญา
ซึ่งทั้งหมดที่กล่าวมาย่อมส่งผลกระทบต่อรายได้ของบริษัทอย่างแน่นอน

อย่างไรก็ตามบริษัทมีแนวทางในการลดความเสี่ยงดังกล่าว
ด้วยการพัฒนาคุณภาพของสินค้าและ/หรือบริการ และเสริมสร้างภาพลักษณ์ของบริษัทให้โดดเด่น
เพื่อรักษาระดับความน่าเชื่อถือที่มีต่อคู่ค้า อีกทั้งบริษัทยังคงต้องแสวงหาคู่ค้ารายใหม่ ๆ
เพื่อนำมาเสริม หรือทดแทน
หรือลดความเสี่ยงหากคู่ค้ารายเดิมไม่ต่ออายุของสัญญาหรือยกเลิกสัญญาก่อนครบกำหนดอายุของสัญญา

-   ความเสี่ยงจากอัตราดอกเบี้ยและอัตราแลกเปลี่ยนเงินตราต่างประเทศ

การดำเนินธุรกิจของบริษัทมีรายได้และค่าใช้จ่ายส่วนใหญ่อยู่ในรูปเงินบาท
มีเพียงบางส่วนเท่านั้นที่อยู่ในรูปเงินตราต่างประเทศ
ซึ่งส่วนใหญ่เป็นรายได้และค่าใช้จ่ายในส่วนของการให้บริการสัญญาณคลื่นความถี่ ที่ผ่านมา
บริษัทไม่ใช้ตราสารอนุพันธ์ทางการเงินใด ๆ
เนื่องจากจำนวนเงินและธุรกรรมของบริษัทมีปริมาณที่ไม่สูง
และอีกทั้งค่าเงินบาทไม่ได้มีความผันผวนมากนั้นในช่วงระยะเวลาที่ผ่านมา อย่างไรก็ตาม
บริษัทตระหนักถึงความสำคัญในการใช้เครื่องมือในการป้องกันความเสี่ยงทางการเงิน
และจะเลือกใช้ก็ต่อเมื่อเห็นว่าบริษัทอยู่ในสถานการณ์ที่ไม่เป็นผลดีต่อการดำเนินธุรกิจ

ในส่วนของอัตราดอกเบี้ย
ถือว่ามีความเสี่ยงต่อบริษัทไม่มากเนื่องจากบริษัทไม่ได้มีการกู้ยืมเงินจากสถาบันการเงินในระยะยาว
จะมีส่วนการกู้ยืมระยะสั้นจากสถาบันการเงิน และบุคคลภายนอกบ้างแต่ก็อยู่ในอัตราที่ไม่มากนัก
และเนื่องจากเป็นการกู้ยืมเงินในระยะสั้น
ทำให้อัตราดอกเบี้ยที่สูงไม่ได้ส่งผลกระทบมากนักเมื่อเปรียบเทียบกับจำนวนเงินที่จะต้องใช้เป็นทุนหมุนเวียนสำหรับการดำเนินธุรกิจ

-   ความเสี่ยงทางด้านสังคม

ปัจจุบันสังคมมีการเปลี่ยนแปลงอย่างรวดเร็ว
ทำให้เกิดความเสี่ยงในการเข้าใจและเข้าถึงความต้องการของลูกค้าโดยเฉพาะการที่สินค้าส่วนใหญ่ของบริษัท
ที่ถือว่าเป็นธุรกิจหลักนั้น เช่น การผลิตรายการโทรทัศน์
มีความจำเป็นที่จะต้องเข้าใจกลุ่มลูกค้าให้ได้มากที่สุดเพื่อตอบสนองความต้องการของลูกค้าได้อย่างถูกต้อง
จากที่กล่าวมาแสดงให้เห็นถึงความเสี่ยงด้านสังคมในการใช้ชีวิตที่เปลี่ยนไปของคนไทยในปัจจุบัน
ทำให้บริษัทตระหนักถึงปัญหาที่เกิดขึ้น
ดังนั้นการลดความเสี่ยงดังกล่าวคือการหาบุคคลากรที่มีความเชี่ยวชาญ
เข้าใจและสามารถเข้าถึงความต้องการของลูกค้าในเรื่องต่าง ๆ
เพื่อให้เข้ามาช่วยในการลดความเสี่ยงจากการเปลี่ยนแปลงของสังคมไทยต่อไป

-   ความเสี่ยงทางด้านเศรษฐกิจ

เนื่องจากภาวะเศรษฐกิจในปัจจุบัน ได้รับผลกระทบมาจากปัจจัยในหลาย ๆ ด้านด้วยกันไม่ว่าจะเป็น
จากภัยธรรมชาติ ความผันผวนของเศรษฐกิจ อัตราค่าครองชีพที่เพิ่มขึ้น และรวมทั้งปัจจัยทั้งภายใน
และภายนอกประเทศ ซึ่งในรอบปีที่ผ่านมา ปัจจัยหลักที่ทำให้เกิดความเสี่ยงทางด้านเศรษฐกิจ คือ
ปัจจัยที่เกิดจากการผันผวนของเศรษฐกิจ ซึ่งเป็นผลกระทบโดยตรง
โดยเฉพาะรายได้ที่ได้รับจากคู่ค้าโดยตรงที่ลดน้อยลงอย่างเห็นได้ชัด
ซึ่งบริษัทมีแนวทางลดความเสี่ยงในด้านนี้ คือการเน้นการทำธุรกิจแบบธุรกิจด้วยกันเองมากขึ้น
ซึ่งการดำเนินธุรกิจในรูปแบบนี้แม้จะมีรายได้ที่ลดลง แต่จะมีความแน่นอนในด้านของรายได้มากขึ้น

ปัจจัยความเสี่ยงจากภายใน

-   ความเสี่ยงจากการบริหารจัดการ

ด้วยประเภทธุรกิจที่บริษัทดำเนินการอยู่
มีความเปลี่ยนแปลงของรูปแบบทางโครงสร้างธุรกิจตลอดเวลา
ทำให้รูปแบบการบริหารจัดการมีความจำเป็นที่จะต้องเปลี่ยนแปลงตามไปด้วย
จึงทำให้ความเข้าใจในโครงสร้างองค์กรและการติดต่อสื่อสารภายในองค์กรมีความเสี่ยงที่จะมีปัญหาภายใน
ทั้งนี้แนวทางที่บริษัทวางไว้เพื่อการแก้ไขปัญหาดังกล่าวในอนาคตคือการปฏิบัติงานแบบหน่วยธุรกิจย่อย
เพื่อให้เกิดความอิสระและความคล่องตัวในการปฏิบัติงานเพิ่มมากขึ้น

-   ความเสี่ยงด้านบุคคลากร

ด้วยการดำเนินธุรกิจของบริษัทภายใต้สภาวะแวดล้อมที่มีการแข่งขันกันสูง
บริษัทจึงมีความจำเป็นในการเตรียมความพร้อมในด้านบุคคลากร และต้องอาศัยบุคคลากรที่มีความรู้
ความสามารถโดยเฉพาะ เพื่อเป็นกลไกลสำคัญในการขับเคลื่อนองค์กรไปสู่เป้าหมายที่กำหนดไว้
โดยพัฒนาทั้งในส่วนของระบบในการบริหารทรัพยากรบุคคล (HR Management)
และระบบในการพัฒนาทรัพยากรบุคคล (HR Development) ให้มีความสมบูรณ์ยิ่งขึ้น

ในปี 2555 บริษัทมีการเปลี่ยนแปลงโครงสร้างองค์กรในหลายด้านด้วยกัน
รวมถึงการปรับลดจำนวนพนักงานของบริษัทลงจากเดิมบริษัทมีพนักงานประมาณ 300 คน
โดยปรับลดลงเหลือประมาณ 150 คน
ซึ่งการปรับลดพนักงานดังกล่าวทำให้บริษัทได้รับผลกระทบอย่างมาก เช่น
ด้านความพร้อมในการปฏิบัติงาน และ ผลกระทบทางด้านจิตใจของพนักงานที่เหลือ เป็นต้น
จึงทำให้บริษัทตระหนักถึงปัญหาด้านบุคคลากรเป็นอย่างมาก
บริษัทจึงได้จัดทำแผนกลยุทธ์โดยการถ่ายทอดเป้าหมายขององค์กรสู่ระดับสายงานและระดับฝ่าย
การประเมินผลโดยมุ่งเน้นผลสัมฤทธิ์ของงานรวมทั้งมีการผูกโยง กับตัวชี้วัด (Key Performance
Indicator) กับระบบการให้ผลตอบแทนที่เหมาะสม การพัฒนาทักษะและขีดความสามารถของ

พนักงานเพื่อให้ก้าวขึ้นมาในระดับบริหาร
และที่ขาดไม่ได้บริษัทได้ให้ความเชื่อมั่นโดยการสร้างขวัญและกำลังใจให้กับพนักงานทุกคนโดยการมอบเงินรางวัลสำหรับการทำงานให้กับพนักงานทุกคน
เป็นต้น

-   ความเสี่ยงจากการบริหารค่าใช้จ่าย

บริษัทให้ความสำคัญในการบริหารค่าใช้จ่ายด้วย
เนื่องจากค่าใช้จ่ายเป็นปัจจัยสำคัญอย่างหนึ่งที่อาจส่งผลให้องค์กรไม่สามารถบรรลุเป้าหมายทางการเงินที่กำหนดไว้
ดังนั้น จึงจำเป็นที่จะต้องมีการบริหารค่าใช้จ่ายต่าง ๆ ให้มีประสิทธิภาพ ได้แก่
ค่าใช้จ่ายในการในการขายและการบริหาร ค่าใช้จ่ายในการดำเนินงานของหน่วยงานต่าง ๆ
เป็นต้น